Ríkislögmaður hefur fyrir hönd íslenska ríkisins viðurkennt að starfsmenn bráðamóttöku Landspítalans hafi sýnt af sér stórkostlegt gáleysi í aðdraganda andláts Eyglóar Svövu Kristjánsdóttur, sem lést stuttu eftir útskrift af spítalanum í mars í fyrra og samþykkt bótakröfu fjölskyldunnar. Málið er enn í rannsókn hjá lögreglunni á höfuðborgarsvæðinu.
Eygló Svava Kristjánsdóttir leitaði á bráðamóttöku Landspítalans í mars með blóðsýkingu. Hún var útskrifuð þaðan rúmri klukkustund síðar og send heim, þar sem hún lést stuttu síðar. Landlæknir gerði úttekt á málinu og niðurstaðan var afgerandi. Að mati landlæknis vanrækti læknir sem ábyrgur var fyrir greiningu og meðferð sjúklingsins að skoða hann á fullnægjandi hátt og mæla fyrir um grundvallarrannsóknir til þess að eiga möguleika á að uppgötva alvarlegt ástand og hefja rétta meðferð. Útskriftin hafi verið ótímabær og illa undirbyggð.
Landlæknisembættið stofnaði til sérstaks eftirlitsmál gagnvart lækninum sem bar ábyrgð á ummönun Eyglóar Svövu sem er, eftir því sem fréttastofa kemst næst, enn í gangi. Fjölskylda Eyglóar Svövu bíður nú niðurstöðu sérstaks kvörtunarmáls sem þau höfðuðu hjá Landlækni, sem þau ákváðu að halda til streitu þrátt fyrir afdráttarlausa niðurstöðu rannsóknar embættisins á málinu, þar þeim gafst ekki kostur á að koma að athugasemdum og sjónarmiðum þegar úttektin var gerð. Ýmislegt í greinargerð spítalans um málið stangast á við frásögn fjölskyldunnar.
Málið kom inn á borð ríkislögmanns sem komst nýverið að þeirri niðurstöðu að starfsmenn bráðamóttöku Landspítalans hafi sýnt af sér stórkostlegt gáleysi í aðdraganda andláts Eyglóar Svövu, vegna vanrækslu og mistaka sem leiddu til ótímabærs andláts hennar. Þá samþykkti ríkislögmaður bótakröfu fjölskyldunnar.
Málið er í formlegri rannsókn hjá lögreglunni á höfuðborgarsvæðinu og fjölskyldan gaf skýrslu í byrjun sumars.
Ríkislögmaður hefur komist að þeirri niðurstöðu að starfsfólk bráðamóttöku Landspítalans hafi sýnt af sér stórkostlegt gáleysi í meðhöndlun rúmlega fertugrar konu sem lést eftir ótímabæra útskrift af bráðamóttökunni í fyrra  og samþykkt bótakröfu fjölskyldunnar. 